**СПРАВКА ЗА ПОСТЪПИЛИТЕ ПРЕДЛОЖЕНИЯ ПО ПУБЛИКУВАНИЯ ЗА ОБЩЕСТВЕНО ОБСЪЖДАНЕ ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РЕДА ЗА ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ОБЩИНА ГАБРОВО:**

В законоустановения срок са постъпили предложения от заинтересовани лица както следва:

**1.** На 28 юли 2020 година от заинтересовано (физическо) лице със следното съдържание:

*„По отношение на параграф 1:*

*Общинската пътна мрежа и платените зони от нея, не са сред обектите по чл. 2 от Наредба № 8121з-1225 от 27 септември 2017 г. за видовете обекти по чл. 23, ал. 1 от Закона за противодействие на тероризма, чиито собственици и ползватели разработват и прилагат мерки за противодействие на тероризма, минималните изисквания към тези мерки и реда за упражняване на контрол, поради което за същите няма задължение за прилагане на мерки за противодействие на тероризма. Освен това зоните за сигурност не са регламентирани е тази наредба, а се определят от собствениците или ползвателите на обекти, които имат задължение да прилагат такива мерки.тези зони за сигурност се посочват в изготвен от задължените лица план за сигурност /чл. 3, т. 3 от Наредба № 8121з-1225 от 27.09.2017 г./. Поради това в проекта за наредба има неяснота, кои са тези зони за сигурност, за които може да се прилага режим „Служебен абонамент“. Окръжен съд – Габрово и Военно окръжие – Габрово следва да предоставят изготвените от тях планове за сигурност за да се извърши преценка дали паркоместата попадат в тях. В чл.3, т. 3 от Наредба № 8121з-1225 от 27.09.2017 г. става въпрос за зони за сигурност в обекта с осигурен контрол на достъпа чрез технически и други средства. Предоставянето на режим „Служебен абонамент“ няма отношение към безопасността и сигурността на държавните служители. Този режим ще осигури единствено удобство при паркиране на автомобили на служители, но от друга страна ще ги постави в преференциално положение спрямо служителите на частни компании и предприятия, чиято безопасност и сигурност не е по – маловажна от тази на държавните служители.“*

При така изложените мотиви, са на лице основания за промяна на предложения проект. Параграф 1 от Проект на Наредба за изменение и допълнение на Наредба за реда за престой и паркиране на пътни превозни средства на територията на община Габрово придобива следната промяна:

„Паркоместата, попадащи в зони за сигурност, на планове, изготвени в съответствие с Наредба № 8121з-1225 от 27.09.2017 г. за видовете обекти по чл. 23, ал. 1 от Закона за противодействие на тероризма, чиито собственици и ползватели разработват и прилагат мерки за противодействие на тероризма, минималните изисквания към тези мерки и реда за упражняване на контрол, могат да се въведат в режим на паркиране „Служебен абонамент“ при подаване на заявление до кмета на Община Габрово, от всеки собственик/ползвател на обект по чл. 2 от Наредба № 8121з-1225 от 27.09.2017 г.;”

**2.** На 28 юли 2020 година от заинтересовано (физическо) лице със следните предложения:

*„По отношение на лицата с трайни увреждания, имащи право на безплатно паркиране, съгласно раздел IVот наредбата, са налице сериозни затруднения за намиране на свободни места в зоните, обозначени с пътен знак Д-21 „Инвалид“. Това е така, тъй като местата, обозначени с такъв знак са малко, а и в много случаи те са заети неправомерно от автомобили на лица, които нямат право да паркират там. Това налага правоимащите лица, със значително затруднено придвижване, дълго да обикалят с автомобилите си, докато намерят свободни места, обозначени с пътен знак Д-21 „Инвалид“, в други зони.*

*Възможността за безпрепятствено паркиране в централна част на града беше основния мотив за въвеждане на платените зони. Имайки предвид, че хората с увреждания имат най-голяма нужда от тази възможност, предлагаме ППС, управлявани или превозващи такива лица, да имат право да паркират безплатно, освен на обозначените с пътен знак Д-21 „Инвалид“ места, но и на местата, предвидени за платено паркиране. Предоставянето на такова право няма да доведе до намаляване на приходите на ОП „Паркиране и репатриране“, няма да натовари значително местата за платено паркиране, но ще облекчи достъпа на хората с увреждания до важни за тях административни институции, банки, магазини и др.*

*В тази връзка предлагаме в наредба за изменение и допълнение на Наредбата за реда за престой и паркиране на пътни превозни средства на територията на община Габрово да бъде добавен нов параграф със следното съдържание:*

*Чл. 25, ал. 3 се изменя така:*

*(3) ППС превозващи и/или управлявани от лица с трайни увреждания снабдени с картата по ал. 2, имат право на безплатно паркиране, както на местата, обозначени с пътен знак Д21-„Инвалид“, така и на местата, предназначени за платено паркиране.*

Съгласно разпоредбата на чл. 99, ал. 1 ЗДвП в населените места собственикът или администрацията, управляваща пътя, може да определи райони, пътища или части от пътища за зони за платено и безплатно паркиране в определени часове на денонощието.

Редът за издаване на карта за паркиране на местата, определени за превозни средства, обслужващи хора с трайни увреждания и използване на улеснения при паркиране, е уреден в чл. 99а ЗДвП. С възможността да бъде издадена карта за паркиране на лица с увреждания, законодателят е избегнал поставянето им в неравностойно положение спрямо останалите лица. В продължение на защитата на техните права е предвидено осигуряване на определен брой фиксирани и обозначени места за преференциално паркиране на ППС, превозващи хора с трайни увреждания.

Тълкуването на съдебната практика приема за правилно основанието, че безплатното паркиране на лица с трайни увреждания може да бъде реализирано само и единствено на определени за тях места, обозначени с пътен знак Д-21 и с пътна маркировка с изобразен международният символ за хора с трайни увреждания.

Притежателите на карти на паркиране на места, определени за превозни средства, обслужващи хора с трайни увреждания и използване на улеснения при паркиране, като притежание на същата, дерогира забраните, въведени с пътни знаци В2, В3, В14, В27 – по отношение на престоя, и В28 – съгласно чл. 50 ал. 2 т. 3 от ППЗДвП, но не освобождава водача от заплащане на такса в зона за платено паркиране, освен ако същият не е спрял на съответното конкретно обособено място.

Вземайки предвид реалния брой на издадените инвалидните карти на правоимащите лица и правото, което ще се даде с предлагания чл. 25, ал. 3, без да се регламентира часови диапазон, ще доведе до липса на свободни паркоместа в зоните за платено паркиране.

При така изложените мотиви, не са на лице основания за промяна на предложения проект.